## Pravilnik o statusu i financiranju Festivala igranog filma u Puli

### NN 74/2008 (27.6.2008.), Pravilnik o statusu i financiranju Festivala igranog filma u Puli

# MINISTARSTVO KULTURE

**2466**

Na temelju članka 10a. Zakona o financiranju javnih potreba u kulturi (»Narodne
novine«, br. 47/90 i 27/93) ministar kulture donosi

## PRAVILNIK

### O STATUSU I FINANCIRANJU FESTIVALA IGRANOGA FILMA U PULI

Članak 1.

Ovim Pravilnikom uređuju se pitanja u vezi sa statusom i financiranjem Festivala
igranoga filma u Puli (u daljnjem tekstu: Festival).

Članak 2.

Festival je filmska manifestacija od nacionalnog značenja i od interesa za
Republiku Hrvatsku.
Osnivač Festivala je Grad Pula.

Članak 3.

Festival se održava u Puli, u pravilu u drugoj polovici srpnja.

Članak 4.

Sredstva za ostvarivanje programa Festivala osiguravaju se iz državnog proračuna
putem Hrvatskog audiovizualnog centra, iz proračuna Istarske županije i
proračuna Grada Pule.
Sredstva za Festival osiguravaju se i iz prihoda od obavljanja djelatnosti,
sponzorstava, zaklada, fundacija, darovanja i iz drugih izvora u skladu sa
zakonom.

Članak 5.

Sredstva za ostvarivanje Festivala osiguravaju se iz izvora utvrđenih člankom 4.
ovoga Pravilnika, prema kriterijima kako slijedi:
– iz državnog proračuna osiguravaju se sredstva sukladno financijskom planu za:
troškove Festivalskog vijeća, umjetničkog ravnatelja i stručnih suradnika koji
realiziraju filmski program, troškove ocjenjivačkog suda, izradu festivalskih
nagrada (Arena), uvoz i prijevoz filmova, pravo prikazivanja filmova,
podnaslovljavanje filmova, festivalsku promidžbu te troškove pozvanih gostiju iz
redova filmskih djelatnika,
– iz proračuna Istarske županije i proračuna Grada Pule osiguravaju se sva
ostala sredstva potrebna za održavanje Festivala.

Članak 6.

Festivalom rukovodi ravnatelj Javne ustanove Pula Film Festival, koja obavlja
organizacijske, administrativno-stručne, financijske, tehničke i druge poslove u
vezi s radom, djelovanjem i organiziranjem Festivala u skladu s ovim
Pravilnikom.
Festivalski filmski program i stručne programske publikacije, te web stranicu
Festivala stručno vodi umjetnički ravnatelj Festivala u okviru prava i obveza
utvrđenih ovim Pravilnikom.
Umjetničkog ravnatelja Festivala imenuje ministar kulture na vrijeme od dvije
godine.

Članak 7.

Umjetnički ravnatelj Festivala predlaže Festivalskom vijeću filmski program
Festivala, osmišljava i u suradnji s ravnateljem Javne ustanove Pula Film
Festival provodi umjetničku i programsku politiku Festivala, te međunarodnu
suradnju.
Ravnatelj Javne ustanove Pula Film Festival predlaže Festivalskom vijeću
financijski plan Festivala i odgovoran je za njegovo izvršenje.

Članak 8.

Stručno-savjetodavno tijelo Festivala je Festivalsko vijeće.
Festivalsko vijeće donosi program i financijski plan Festivala i prati njegovo
ostvarivanje.
Članovi Festivalskog vijeća po položaju su:
– ministar kulture koji je ujedno i predsjednik Vijeća,
– župan Istarske županije,
– gradonačelnik Grada Pule,
– ravnatelj Hrvatskog audiovizualnog centra,
– ravnatelj Hrvatske radiotelevizije ili osoba koju on imenuje,
– predsjednik Društva hrvatskih filmskih redatelja,
– predsjednik Hrvatskog društva filmskih djelatnika,
– umjetnički ravnatelj Festivala i
– ravnatelj Javne ustanove Pula Film Festival.
Po jednoga člana Festivalskog vijeća imenuju ministar kulture, župan Istarske
županije i gradonačelnik Grada Pule.

Članak 9.

Program i financijski plan Festivala koji usvoji Festivalsko vijeće, ravnatelj
Javne ustanove Pula Film Festival upućuje radi osiguravanja sredstava na
natječaj Hrvatskom audiovizualnom centru te na natječaj za financiranje javnih
potreba u kulturi Istarske županije i Grada Pule.
O ostvarivanju programa Festivala ravnatelj Javne ustanove Pula Film Festival, a
umjetnički ravnatelj Festivala u dijelu koji se odnosi na filmski program,
podnose izvješće Festivalskom vijeću, ministru kulture, Istarskoj županiji,
Poglavarstvu grada Pule te Upravnom vijeću Javne ustanove Pula Film Festival.
Izvješća se podnose u roku od 60 dana od dana završetka Festivala.
Ako Festivalsko vijeće, ministar kulture odnosno Poglavarstvo Istarske županije
ili Poglavarstvo grada Pule ne prihvate izvješće u dijelu koji se odnosi na
filmski program, ministar kulture može razriješiti umjetničkog ravnatelja
Festivala.
Ako Festivalsko vijeće ili Upravno vijeće Javne ustanove Pula Film Festival ne
prihvate financijsko izvješće ravnatelja Javne ustanove, Gradsko vijeće grada
Pule može razriješiti ravnatelja Javne ustanove Pula Film Festival.

Članak 10.

Način rada Festivala, utvrđivanja festivalskog programa, rada Festivalskog
vijeća, ocjenjivačkog suda, nagrada Festivala, kao i druga pitanja koja su od
značenja za rad i djelovanje Festivala uredit će se statutom Festivala.
Statut Festivala donosi Festivalsko vijeće na prijedlog ravnatelja Javne
ustanove Pula Film Festival i umjetničkog ravnatelja Festivala.
Prethodnu suglasnost na statut Festivala daje ministar kulture.

Članak 11.

Stupanjem na snagu ovoga Pravilnika prestaje važiti Pravilnik o statusu i
financiranju Festivala igranog filma u Puli (»Narodne novine«, br. 51/05).
Umjetnički ravnatelj Festivala imenovan na temelju Pravilnika o statusu i
financiranju Festivala igranog filma u Puli (»Narodne novine«, br. 51/05)
nastavlja obnašati svoju dužnost do isteka mandata na koji je imenovan odnosno
do imenovanja novog umjetničkog ravnatelja Festivala.

Članak 12.

Ovaj Pravilnik stupa na snagu osmog dana od dana objave u »Narodnim novinama«.

Klasa: 612-11/08-01/0021
Urbroj: 532-10-01/10-08-01
Zagreb, 16. lipnja 2008.

Ministar
**mr. sc. Božo Biškupić**, v. r.

Pravilnik, NN 74/2008-2466
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)